মালাইকা-আরবাজের ডিভোর্সের জল্পনা নিয়ে এ বার মুখ খুললেন আরবাজের বাবা সেলিম খান। স্পষ্ট বললেন, ‘‘আমি একজন লেখক। সুতরাং কারও অ্যাফেয়ার বা ব্রেকআপ নিয়ে আমাকে প্রশ্ন না করাই ভাল। আর বাড়িতে ছেলেদের ব্যক্তিগত বিষয়ে আমি মাথা ঘামাই না। ওরা এখন বড় হয়েছে। এ সব ওরা নিজেরাই সামলাবে। আমি এ নিয়ে কোনও কথা বলতে চাই না।’’ গতকাল বি-টাউনে শোনা গিয়েছিল, আরবাজ খানকে ডিভোর্স করার চূড়ান্ত সিদ্ধান্ত নিয়ে ফেলেছেন মালাইকা আরোরা খান। আর কয়েকদিনের মধ্যেই নাকি ডিভোর্স ফাইল করবেন নায়িকা। বহু চেষ্টা করেও এই ভাঙন রুখতে ব্যর্থ হয়েছেন সলমন খান। আর এ দিন সেলিম খানের স্পষ্ট জবাবের পর ডিভোর্সের জল্পনা আরও দৃঢ় হল বলে মনে করছেন বলিউডের একটা বড় অংশ।